LXXIX.  Priorem et monasterium S. Salvatoris Venetiarum sub S. Petri protectione suscipit eique sua privilegia confirmat.   (Laterani, Maii 27.) [CORNELII,  Ecclesiae Venetae,  XIV, 94.]
Author: Anastasius IV

ANASTASIUS episcopus, servus servorum Dei, dilectis filiis GIRARDO priori ecclesiae Sancti Salvatoris in Rivoalto sitae ejusque fratribus, tam praesentibus quam futuris canonicam vitam professis in perpetuum.

Ad hoc universalis Ecclesiae cura nobis a provisore omnium bonorum Deo commissa est, ut religiosas diligamus personas et beneplacentem Deo religionem modis omnibus propagare studeamus. Nec enim Deo gratus aliquando famulatus impenditur, nisi ex charitatis radice procedens a puritate religionis fuerit conservatus. Eapropter, dilecti in Domino filii, vestris justis postulationibus clementer annuimus, et praefatam Sancti Salvatoris ecclesiam, in qua divino mancipati estis obsequio, ad exemplar praedecessoris nostri felicis memoriae Innocentii, sub beati Petri et nostra protectione suscipimus, et praesentis scripti privilegio communimus. Quia vero canonicum ordinem observare et secundum Beati Augustini Regulam vivere devovistis, votis vestris libenter annuimus, et ipsum ordinem in eadem Ecclesia perpetuis temporibus inviolabiliter permanere apostolica auctoritate sancimus: statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Partem quoque decimarum de parochianis vestris, quae secundum sacros canones et sanctorum Patrum constitutiones vestram contingit ecclesiam, vobis nihilominus confirmamus. Addentes etiam interdicimus ne quis in ipsa ecclesia qualibet subreptionis astutia, vel violentia praeponatur, nisi quem fratres ipsius loci communiter, vel pars sanioris consilii canonice providerint eligendum. Sepulturam sane ipsius loci liberam esse sancimus, ut eorum qui se illic sepeliri deliberaverint devotioni et extremae voluntati, nisi forte excommunicati, vel interdicti sint, nullus obsistat, salva tamen justitia matricis ecclesiae. Clericos vero seu laicos liberos e saeculo fugientes liceat vobis sine alicujus contradictione, ad conversionem suscipere. Prohibemus autem, ut nulli fratrum post factam in loco ipso professionem absque priori licentia fas sit temere de claustro discedere. Discedentem vero, sine communi litterarum cautione nullus audeat retinere. Decernimus ergo, ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, aut aliquibus molestiis fatigare, nec ipsius ecclesiae parochianos illicite suscipere vel retinere. Sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur, etc. Ego Anastasius catholicae Ecclesiae episcopus ss. Ego Imarus Fusculanensis episcopus ss. Ego Ugo Ostiensis episcopus ss. Ego Cencius Portuensis episcopus et S. Rufinae ss Ego Guarinus Praenestinus episcopus ss. Ego W. presb. card. tt. Calisti ss. Ego Guido presb. card. tt. S. Chrysogoni ss. Ego Girardus presb. card. tt. S. Stephani in Coelio monte ss. Ego Octavianus presb. card. tt. S. Caeciliae ss. Ego Julius presb. card. tt. S. Marcelli ss. Ego Guido presb. card. tt. Pastoris ss. Ego Bernardus presb. card. tt. S. Clementis ss. Ego Henricus presb. card. tt. Sanctorum Nerei et Achillei ss. Ego Joannes presb. card. tt. S. Martini in Monte ss. Ego Guido diac. card. S. Mariae in Porticu ss. Ego Odo diac. card. S. Nicolai in Carcere Tulliano ss. Datum Laterani, per manum Rolandi S. R. E. presb. card. et cancellarii, VI Kal. Junii, indictione II, Incarnationis Dominicae anno 1154. Pontificatus vero D. Anastasii papae IV, anno primo.